**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«Հայաստանի Հանրապետության քաղաքացիական ծառայության բարեփոխումների ռազմավարության նախագծի և Հայաստանի Հանրապետության քաղաքացիական ծառայության բարեփոխումների իրականացման միջոցառումների ծրագրի նախագծի»** **վերաբերյալ**

1. Անհրաժեշտ է ներկայացնել այն իրավական ակտը, որով պետք է հաստատվեն «Հայաստանի Հանրապետության քաղաքացիական ծառայության բարեփոխումների ռազմավարության նախագիծը» և «Հայաստանի Հանրապետության քաղաքացիական ծառայության բարեփոխումների իրականացման միջոցառումների ծրագրի նախագիծը»՝ նկատի ունենալով «Իրավական ակտերի մասին» ՀՀ օրենքի 37-րդ հոդվածի պահանջները, որոնց համաձայն` իրավական ակտով հաստատվող առանձին բաղկացուցիչ մասերը ձևակերպվում են հավելվածների ձևով, իսկ իրավական ակտի համապատասխան մասերը պետք է հղում պարունակեն այդ հավելվածներին:

2.«Հայաստանի Հանրապետության քաղաքացիական ծառայության բարեփոխումների ռազմավարության նախագծի» /այսուհետ՝ ռազմավարության նախագիծ/ տեքստում բարեփոխումների ակնկալվող արդյունքը ներկայացվում է «Ցուցիչների» տեսքով, ինչը չի բխում ՀՀ կառավարության 2015 թվականի հունվարի 22-ի նիստի թիվ 2 արձանագրության 5-րդ կետով հավանության արժանացած «Հայեցակարգերի, ռազմավարությունների, ծրագրերի կազմման մեթոդական ուղեցույցին հավանություն տալու մասին» արձանագրային որոշմամբ հաստատված ուղեցույցի 9-րդ կետի 7-րդ ենթակետի պահանջներից, որոնց համաձայն՝ ռազմավարությունում սահմանվում են կոնկրետ փուլի ավարտին ակնկալվող իրավիճակը և արդյունքը:

3. Ռազմավարության նախագծի գլուխների, կետերի և պարբերությունների համարակալումն անհրաժեշտ է համապատասխանեցնել «Իրավական ակտերի մասին» ՀՀ օրենքի 41-րդ հոդվածի պահանջներին:

4. Ռազմավարության նախագծի «Նախապատմություն» գլխի 1-ին պարբերությունում հստակեցման կարիք ունեն «Հայաստանի Հանրապետության ղեկավարության կողմից» բառերը:

5. Ռազմավարության նախագծի «Ներկայիս մոտեցումները» գլխի 2-րդ պարբերության համաձայն՝ քաղաքացիական ծառայության համակարգն այսօր իր ուժեղ և թույլ կողմերով հանդերձ չի բավարարում ժամանակի հրամայականների պահանջները և հանրային կառավարման ԵՄ սկզբունքներին: Այդ առումով նախագծում հստակեցման կարիք ունի վերոնշյալ պահանջներին ու սկզբունքներին արվող հղումը, քանի որ պարզ չէ, թե որոնք են հիշյալ պահանջներն ու ԵՄ սկզբունքները:

6. Ռազմավարության նախագծի «Թույլ կողմերից են» գլխի 8-րդ պարբերության դրույթները հստակեցման կարիք ունեն, մասնավորապես՝ խոսքը վերաբերում է «համակարգի մնացորդային քաղաքակա­նաց­վա­ծու­թյունը» բառերին:

7. Ռազմավարության նախագծի «Քաղաքացիական ծառայության բարեփոխումների սկզբունքները և խնդիրները» գլխի 2-րդ պարբերության համաձայն՝ «Քաղաքացիական ծառայող» եզրույթը պետք է ամրապնդի այն սկզբունքը, որ քաղաքացիական ծառայության համակարգի նպատակը քաղաքացիներին արդյունավետ ծառայությունների մատուցումն է: Հիշյալ ձևակերպման համաձայն ստացվում է, որ բոլոր քաղաքացիական ծառայողները քաղաքացիներին պետք է մատուցեն ծառայություններ: Նման մոտեցումը հստակեցման կարիք ունի, քանի որ կան ստորաբաժանումներ, որոնց կանոնադրական խնդիրների մեջ քաղաքացիներին ծառայություններ մատուցելը չի մտնում:

8. Ռազմավարության նախագծի 2-րդ կետն անդրադառնում է «շարժունակության գաղափարին», մինչդեռ պարզ չէ, թե ինչ կարգով է այն իրականացվելու և ինչ ժամկետ է սահմանվելու դրա համար:

9. «Հայաստանի Հանրապետության քաղաքացիական ծառայության բարեփոխումների իրականացման միջոցառումների ծրագրի» /այսուհետ՝ ծրագիր/ 1-ին կետի 6-րդ սյունակից անհրաժեշտ է հանել «ՀՀ Արդարադատության նախարարություն» բառերը, քանի որ ՀՀ արդարադատության նախարարությունը համապատասխան միջոցառումների իրականացմանը կարող է մասնակցել իրավական ակտերի նախագծերի վերաբերյալ «Իրավական ակտերի մասին» ՀՀ օրենքով սահմանված կարգով պետական իրավական փորձագիտական եզրակացություն տալու միջոցով:

10. Ծրագրի 2-րդ կետի 6-րդ սյունակում անհրաժեշտ է հստակ նշել պատասխանատու մարմինների անվանումները:

11. Ծրագրի 10-րդ կետի 6-րդ սյունակում անհրաժեշտ է բացել «ՀՀ ՊԿԱ» հապավումը՝ համաձայն «Իրավական ակտերի մասին» ՀՀ օրենքի 45-րդ հոդվածի 11-րդ մասի պահանջների:

12. Նախագիծն անհրաժեշտ է համաձայնեցնել ՀՀ ֆինանսների նախարարության հետ:

**Իրավական ակտերի փորձաքննության**



**գործակալության պետ` Կ. ԽՏՐՅԱՆ**